Územie misie
**Misia sui iuris v Afganistane** (lat. *Missio sui iuris Afghanistaniensis*, per.: *رسالت کاتولیک افغانستان*) je katolíckou misiou latinského rítu v Afganistane a zaberá celé jeho územie. Misia sui iuris je najmenšia, avšak nezávislá územná jednotka Rímsko-katolíckej cirkvi. Je zriedkavým typom misijnej, pseudo-diecéznej jurisdikcie, ktorá sa hierarchicky nachádza pod Apoštolskou prefektúrou a Apoštolským vikariátom. Takýto typ jurisdikcie poznáme najmä z oblastí, kde je málo katolíkov, alebo politický stav tejto oblasti je neistý. Takáto misia je počiatočnou fázou existencie miestnej cirkvi. Na čele misie je zvyčajne kňaz a jeho postavenie sa označuje ako "cirkevný Superior". Misia sídli v Kábule.

História
--------

Amánulláh Chán, afganský kráľ
Možnosť pôsobenia katolíckeho kaplána v Afganistane bola poskytnutá v roku 1921 podpísaním dokumentu "Dohoda medzi Talianskom a Afganistanom o výmene stálych diplomatických misií" (*Accordo fra Italia ed Afganistan per lo scambio di missioni diplomatiche permanenti*). Kráľ Amanullah, z vďačnosti Talianskemu kráľovstvu, ako prvej západnej krajine, ktorá formálne uznala nezávislosť Afganského kráľovstva, reflektoval na požiadavku katolíkov prítomných v krajine, ktorí žiadali o duchovnú pomoc kňaza. Od arabského dobytia Perzie a Strednej Ázie v siedmom storočí to bolo po prvýkrát, kedy moslimská vláda povolila oficiálne pôsobenie katolíckej cirkvi v Afganistane, hoci zakázala proselytizmus.  Pre túto delikátnu úlohu vybral pápež Pius XI. otca Egídia Caspaniho z rehole Barnabitov, historika a jazykového učenca. Po mesačnej dobrodružnej ceste prišiel na Vianoce v roku 1932 do Kábulu, a 1. januára 1933 otvoril kaplnku. Po štátnom prevrate a politicko-vojenských otrasoch s následným striedaním vlád a režimov bola katolícka misia z Afganistanu oficiálne vyhostená. Napriek tomu bola chválená afganským ministerstvom zahraničných vecí za svoju neustálu a húževnatú prítomnosť v Afganistane počas týchto ťažkých rokov.

Opätovné rokovania viedli k založeniu Misie sui iuris, ktorá bola založená 16. mája 2002 pápežom sv. Jánom Pavlom II. Misia nepatrí do žiadnej cirkevnej provincie ale podlieha priamo Svätej stolici. Prvým Superiorom tejto misie sa stal otec Giuseppe Moretti, taktiež z rehole Barnabitov (*Congregatio Clericorum Regularium S. Pauli).* K roku 2010 mala misia 200 katolíkov, 5 rehoľných kňazov, 9 rehoľníkov, 12 rehoľníčok a jednu farnosť. Misia vydáva štvrťročník Nasara.

### Kaplnka

Jediným sakrálnym objektom misie a farnosti je Kaplnka Panny Márie Božskej prozreteľnosti. Kaplnka je situovaná na Veľvyslanectve Talianskej republiky v Kábule.

### Erb

Erb misia prijala v januári 2018. Blazón kompletného erbu: V modrom štíte strieborný položený polmesiac prevýšený zlatou osemcípou hviezdou. To všetko v bordúre – hore čiernej, vpravo červenej a vľavo zelenej. Za štítom zlatý Heratský procesiový kríž, pod štítom strieborná, červeno podšitá stuha s heslom Orietur Stella. Erb navrhol slovenský heraldik Marek Sobola.

Zoznam katolíckych predstaviteľov v Afganistane
-----------------------------------------------

### Misionári

1. Egidio Caspani (1933 – 1947)
2. Giovanni Bernasconi (1947 – 1957)
3. Raffaele Nannetti (1957 – 1965)
4. Angelo Panigati (1965 – 1990)
5. Giuseppe Moretti (1990 – 2002)

### Superiori

1. Giuseppe Moretti (2002 – 2014)
2. Giovanni Scalese (od 4. novembra 2014). Giovanni Scalese je Superiorom menovaným s privilégiami a právomocami apoštolského prefekta.

Referencie
----------

1. 1 2 3  CHENEY, David M.. *Afghanistan (Mission "Sui Iuris") [Catholic-Hierarchy]* [online]. www.catholic-hierarchy.org, [cit. 2018-01-17]. Dostupné online.
2. 1 2 3 4  ROMOLI, Federico. *The Chapel* [online]. www.ambkabul.esteri.it, [cit. 2018-01-18]. Dostupné online. Archivované 2018-01-18 z originálu. (po anglicky)
3. ↑  CHENEY, David M.. *Father Giuseppe Moretti [Catholic-Hierarchy]* [online]. www.catholic-hierarchy.org, [cit. 2018-01-17]. Dostupné online.
4. ↑   The Pahlavi inscribed processional cross of Herat and Pahlavi crosses of South India. *Nasranis*, 2015-05-16. Dostupné online [cit. 2018-01-18]. (po anglicky)
5. ↑  SOBOLA, Marek. *Missio sui iuris Afghanistaniensis* [online]. sobola.sk, [cit. 2018-01-18]. Dostupné online. Archivované 2018-01-19 z originálu.
6. ↑  CHENEY, David M.. *Father Giovanni M. Scalese [Catholic-Hierarchy]* [online]. www.catholic-hierarchy.org, [cit. 2018-01-17]. Dostupné online.